کُجام ارسانی مانا ءَ بِہ کشّ اِیت نوبتے شھر ءَ
پتاتہ چمّ ءِ آدینکاں گُباریں گِلّھے شھر ءَ
تھاریں واھگ ءِ کِشکاں مُساپر رُلّ اِتگ دائم
سپر اَھدانی گیابان ءَ بدنت چے مانَھے شھر ءَ
منی ھوشام ، سر رِتکہ پہ چنکے نود ، تُنیگاں
بِہ شنز،زُلپانی پیڑآپاں بِدے یک موسمے شھر ءَ
تئی نازانی درگاہ ءَ وت ءَ زی کَل کُتہ من ھم
بِہ دار دستے پہ ارواہ ءَ بُلوٹ دُوائے دمے شھر ءَ
ھُمک لُنٹانی آزاریں سرا کہ شِنگ اِتگ دُنیا
دل ءِ بیوانکیں چاگرد ءَ پدا تئی کِسھے شھر ءَ
تلب نیادانی بے برمشیں بشارت رُستہ ھر دمکاں
شریفؔ،مُرتہ منی مھرانی سارتیں ساہگے شھر ءَ
شریف مومؔن
۔۔۔۔۔۔۔۔۔۔۔۔۔۔۔۔۔۔۔۔